Foto’s: Olifantkalf van gewisse dood gered(Foto: SANParke) ŉ Olifantkoei in die Krugerwildtuin het Dinsdag geduldig gewag en sélfs ŉ naderende luiperd afgeweer terwyl daar ure lank gespook is om haar kalf uit ŉ poel te red. Die kalf genaamd Zandile, vermoedelik net ŉ paar weke oud, het per ongeluk in die poel beland. Klein Zandile is eindelik saam met haar ma vort nadat ŉ veearts en veldwagters planne beraam het om haar met ŉ tou uit die poel te trek. Die reddingspoging het byna drie uur lank geneem, vertel Ike Phaahla, woordvoerder van die Krugerwildtuin. ŉ Wildbewaarder is Dinsdag in kennis gestel van die spartelende kalf wat in ŉ poel in die bos beland het. ŉ Helikopter met ŉ veearts is na die gebied ontbied en die kalf is ŉ kalmeermiddel toegedien voordat sy met ŉ sterk tou uit die poel getrek is. (Foto: SANParke) Zandile is later met haar ma, wat haar kalf nie vir ŉ oomblik uit haar sig gelaat het nie, herenig. Phaahhla sê die twee olifante is Woensdagoggend in die bos opgemerk en dit gaan goed met albei. Dit is nie duidelik hoe Zandile in die poel beland het nie. Posted by South African National Parks on Wednesday, December 28, 2022 Posted by South African National Parks on Wednesday, December 28, 2022